b"\n_START_ARTICLE_\nServei del Pla de la Ciutat\n_START_SECTION_\nHist\xc3\xb2ria\n_START_PARAGRAPH_\nEl 23 de novembre de 1925, l'Ajuntament de Barcelona va nomenar Vicen\xc3\xa7 Martorell i Portas coordinador de l'incipient servei cartogr\xc3\xa0fic de la ciutat. La seva tasca era completar amb la inclusi\xc3\xb3 d'informaci\xc3\xb3 parcel\xc2\xb7laria el pl\xc3\xa0nol a escala 1:5.000 que estava duent a terme l'ex\xc3\xa8rcit espanyol a trav\xc3\xa9s de la Brigada Topogr\xc3\xa0fica d'Enginyers, ampliat a 1:500. Martorell, que havia estat cap d'aquesta brigada militar, i alguns dels seus col\xc2\xb7laboradors en aquesta brigada, van esdevenir el nucli del servei cartogr\xc3\xa0fic municipal, per al qual l'Ajuntament va crear el cos especial de ge\xc3\xb2metres, que reunien caracter\xc3\xadstiques de top\xc3\xb2graf i delineant, de manera que podien efectuar els c\xc3\xa0lculs de camp i dibuixar-los al pl\xc3\xa0nol._NEWLINE_Els treballs per elaborar el pl\xc3\xa0nol 1:200 i l'1:500, conegut com a Pl\xc3\xa0nol Magistral, ja que va ser la base de tota la resta de pl\xc3\xa0nols que va fer el Servei, van iniciar-se el 1926 i van finalitzar 10 anys m\xc3\xa9s tard, tot i que una part del terme \xe2\x80\x94la muntanya de Santa Creu d'Olorda i el Port Franc\xe2\x80\x94 no s'havien cartografiat._NEWLINE_A partir del pl\xc3\xa0nol 1:500, el Servei del Pla va anar elaborant altres pl\xc3\xa0nols a diferents escales. Els m\xc3\xa9s rellevants s\xc3\xb3n: Barcelona 1:10.000, 1929; Barcelona, Servicio Topogr\xc3\xa1fico del Ayuntamiento 1: 5.000, 1930-1940; Barcelona 1:10.000 diverses edicions.  _NEWLINE_A la funci\xc3\xb3 b\xc3\xa0sica de crear els mapes de la ciutat, al Servei del Pla de la Ciutat s'hi van anar afegint altres tasques complement\xc3\xa0ries que, segons el Reglamento de Servicios Municipales de Ingenier\xc3\xada y Arquitectura, eren: aixecament i conservaci\xc3\xb3 del pl\xc3\xa0nol topogr\xc3\xa0fic de la ciutat i extensions, a escala 1:5.000; publicaci\xc3\xb3 del pl\xc3\xa0nol a escales diverses; subministrament de pl\xc3\xa0nols topogr\xc3\xa0fics i de detall als altres serveis i al p\xc3\xbablic mitjan\xc3\xa7ant les taxes corresponents; guia de Barcelona pel que fa a pl\xc3\xa0nols i nomencl\xc3\xa0tor de carrers; informaci\xc3\xb3 referent a les zones d'interior i eixample; informaci\xc3\xb3 sobre la situaci\xc3\xb3 de finques, camins, torrents, etc.; informaci\xc3\xb3 general respecte a parcel\xc2\xb7lacions i sobre finques i parcel\xc2\xb7les antigues, camins, torrents i rieres desaparegudes; formaci\xc3\xb3 de l'estad\xc3\xadstica parcel\xc2\xb7l\xc3\xa0ria i plans parcel\xc2\xb7laris; determinaci\xc3\xb3 dels l\xc3\xadmits dels terme municipal i la seva gesti\xc3\xb3 t; registre, arxiu i informaci\xc3\xb3 general sobre alineacions, rasants i urbanitzacions aprovades; formaci\xc3\xb3 i conservaci\xc3\xb3 al dia d'un pl\xc3\xa0nol d'alineacions oficials; senyalitzaci\xc3\xb3 sobre el terreny de les alineacions i rasants i parcel\xc2\xb7les expropiades o venudes per l'Ajuntament; retolaci\xc3\xb3 de carrers; registre, arxiu i formaci\xc3\xb3 de projectes de numeraci\xc3\xb3; informaci\xc3\xb3 sobre noms de carrers, tamb\xc3\xa9 en relaci\xc3\xb3 amb numeracions antigues i modernes; informaci\xc3\xb3 sobre dist\xc3\xa0ncies dins del terme municipal i informes sobre situaci\xc3\xb3 i superf\xc3\xadcie de finques en expedients d'impostos de solars i de plusv\xc3\xa0lua.\n_START_SECTION_\nAntecedents. La Brigada Topogr\xc3\xa0fica d'Enginyers\n_START_PARAGRAPH_\nTot i que des del mapa topogr\xc3\xa0fic d'Ildefons Cerd\xc3\xa0 del 1855 Barcelona era la capital espanyola amb la cartografia municipal m\xc3\xa9s rellevant del segle XIX, les annexions dels municipis del Pla del 1897 i el fort i r\xc3\xa0pid ritme de creixement de la ciutat van provocar un desfasament amb la producci\xc3\xb3 cartogr\xc3\xa0fica planim\xc3\xa8trica de la ciutat, de manera que a principis del segle XX Barcelona no tenia cap mapa topogr\xc3\xa0fic actualitzat del municipi._NEWLINE_Per pal\xc2\xb7liar la situaci\xc3\xb3, el 1922 l'Ajuntament de Barcelona va demanar perm\xc3\xads al Ministeri de la Guerra per poder copiar un mapa que llavors estava aixecant la Brigada Topogr\xc3\xa0fica d'Enginyers: el Plano de Barcelona y sus contornos a escala 1:5.000 i que abra\xc3\xa7ava des del Masnou fins al Prat de Llobregat, per una decisi\xc3\xb3 de l'ex\xc3\xa8rcit espanyol presa el 1919 i que havia de servir per a la defensa mar\xc3\xadtima de la ciutat. La petici\xc3\xb3 municipal va ser acceptada per una Reial ordre de 6 d'octubre de 1923.Com que aquest mapa no tenia la parcel\xc2\xb7laci\xc3\xb3 de les finques, l'Ajuntament es va oferir a incorporar aquesta informaci\xc3\xb3 i que aix\xc3\xad en sort\xc3\xads un document m\xc3\xa9s complet i apte per a m\xc3\xa9s usos. La complexitat de la tasca va obligar l'administraci\xc3\xb3 municipal a iniciar els passos per obtenir un servei cartogr\xc3\xa0fic municipal, el primer dels quals va ser la designaci\xc3\xb3 de Vicen\xc3\xa7 Martorell i Portas com a enginyer en cap de l'Oficina del Pl\xc3\xa0nol Parcel\xc2\xb7lari._NEWLINE_El treball de la Brigada Topogr\xc3\xa0fica d'Enginyers es va fer servir per elaborar diversos productes cartogr\xc3\xa0fics, civils i militars, com ara el Plano de la zona del Puerto Franco de Barcelona y terrenos adyacentes del 1926 a escala 1:10.000, per\xc3\xb2 el Plano de Barcelona y sus contornos va quedar manuscrit i incomplet. Entre el 1926 i el 1927 se'n van actualitzar alguns fulls i el 1930 el dibuix d'altres, tot i que n'hi va haver que van quedar inacabats, fet que va obligar els t\xc3\xa8cnics municipals de Barcelona a completar els aixecaments topogr\xc3\xa0fics de la ciutat i va retardar l'edici\xc3\xb3 dels fulls del pl\xc3\xa0nol municipal a escala 1:2.000. [8]\n_START_SECTION_\nDocumentaci\xc3\xb3\n_START_PARAGRAPH_\nFormada per documents de gran riquesa informativa pel que fa a l'ordenaci\xc3\xb3 del territori, principalment s\xc3\xb3n pl\xc3\xa0nols topogr\xc3\xa0fics en gran part generats per la brigada de top\xc3\xb2grafs d'aquest servei, entre els quals es troba el \xc2\xabPl\xc3\xa0nol Magistral\xc2\xbb, a escala 1:200, a partir del qual es van elaborar altres s\xc3\xa8ries entre les quals destaca la seva reducci\xc3\xb3 a escala 1:500, i d'altres de gran utilitat per con\xc3\xa8ixer la realitat del territori.\n_START_SECTION_\nAgrupaci\xc3\xb3 documental\n_START_PARAGRAPH_\nLes agrupacions documentals del Servei del Pla de la Ciutat abracen des del 1925 fins a la d\xc3\xa8cada del 1990 i estan formades principalment per pl\xc3\xa0nols, per\xc3\xb2 tamb\xc3\xa9 hi ha fitxers informatius, quaderns estad\xc3\xadstics i fotografies a\xc3\xa8ries. Va ingressar a l'AMCB el 1995 mitjan\xc3\xa7ant transfer\xc3\xa8ncia._NEWLINE_El volum m\xc3\xa9s gran dels documents t\xc3\xa9 el seu origen en la necessitat, l'any 1925, de formar el pl\xc3\xa0nol parcel\xc2\xb7lari de la ciutat de Barcelona i de disposar d'un pl\xc3\xa0nol general de Barcelona que reun\xc3\xads, amb exactitud i actualitzaci\xc3\xb3, les dades topogr\xc3\xa0fiques i parcel\xc2\xb7laries del terme. Tamb\xc3\xa9 es necessitava una c\xc3\xb2pia dels treballs duts a terme per la Brigada Topogr\xc3\xa0fica d'Enginyers de l'ex\xc3\xa8rcit (Plano de Barcelona y sus contornos), per afegir-hi els interiors de les illes i les dades sobre les finques existents._NEWLINE_La primera de les tasques, doncs, va ser aixecar i confeccionar un pl\xc3\xa0nol parcel\xc2\xb7lari de treball a llapis en paper Canson a escala 1:200 (que havia de permetre l'actualitzaci\xc3\xb3 constant de les dades amb informaci\xc3\xb3 molt precisa, en part no continguda en cap altra representaci\xc3\xb3); els documents abracen dos per\xc3\xadodes: del 1929 al 1940 i\xc2\xa0del 1941 al 1992._NEWLINE_El segon projecte rau en l'inici del Pl\xc3\xa0nol Magistral definitiu a escala redu\xc3\xafda d'1:500, en paper de tela d'1,00 per 1,00 metre amb un quadrat de 0,80 x 0,80 que correspon al dibuix que inclou les dades que consten en els croquis de camp. En quasi tots els fulls (m\xc3\xa9s de 600) hi ha marcades en color vermell les alineacions oficials aprovades, aix\xc3\xad com el per\xc3\xadmetre de l'illa, els l\xc3\xadmits de les voreres i els passeigs, l'arbrat, les plaques dels embornals i de la conducci\xc3\xb3 d'aig\xc3\xbces, els punts d'electricitat, de tramvies, les fonts, la classe de paviments, les vies dels ferrocarrils, les entrades de metro, etc., i tamb\xc3\xa9 l'evoluci\xc3\xb3 de l'edificaci\xc3\xb3: patis centrals, celoberts i ventilaci\xc3\xb3, caixes d'escala i galeries, el nombre de plantes i l'exist\xc3\xa8ncia de soterranis, la classe de coberta i l'al\xc3\xa7ada de l'immoble._NEWLINE_El tercer prop\xc3\xb2sit va ser iniciar la c\xc3\xb2pia a escala 1:2.000 de la planimetria que l'ex\xc3\xa8rcit estava acabant de fer sobre Barcelona, amb expressi\xc3\xb3 de l'interior de les illes que va ser obra dels top\xc3\xb2grafs municipals (1928-1933). A m\xc3\xa9s de les s\xc3\xa8ries principals del Parcel\xc2\xb7lari, el conjunt documental del Pla de la Ciutat\xc2\xa0presenta tamb\xc3\xa9\xc2\xa0cartografia\xc2\xa0base recopilada\xc2\xa0amb finalitat informativa (pl\xc3\xa0nols i projectes d'urbanitzaci\xc3\xb3 d'antics municipis del Pla annexionats a Barcelona...);\xc2\xa0aix\xc3\xad permet l'expressi\xc3\xb3 de la realitat parcel\xc2\xb7l\xc3\xa0ria i l'activitat constructiva en el conjunt del terme de Barcelona._NEWLINE_Altres pl\xc3\xa0nols, tamb\xc3\xa9 de gran utilitat i inter\xc3\xa8s, s\xc3\xb3n, per exemple, el Pl\xc3\xa0nol urb\xc3\xa0 de Barcelona a escala 1:2.000 (anys 1930-1933), el Pl\xc3\xa0nol del nucli antic a escala 1:5.000 amb el detall parcel\xc2\xb7lari de les finques i la numeraci\xc3\xb3 d'aquestes (1943), els pl\xc3\xa0nols parcel\xc2\xb7laris a escala 1:2.000, amb les mateixes caracter\xc3\xadstiques que el Magistral, amb indicaci\xc3\xb3 de parcel\xc2\xb7les i solars amb const\xc3\xa0ncia del nom d'alguns propietaris (1929-1930), els pl\xc3\xa0nols Galtier (1970) i els pl\xc3\xa0nols UTM per unificar la cartografia amb format internacional (d\xc3\xa8cada dels anys 1990)._NEWLINE_Pel que fa a la resta de la documentaci\xc3\xb3, hi ha quaderns de c\xc3\xa0lculs de poligonals, coordenades i triangulacions; quaderns d'aixecaments topogr\xc3\xa0fics amb inclusi\xc3\xb3 d'itineraris; fotos a\xc3\xa8ries; fitxers de registre de finques, de solars, d'expropiacions i de patrimoni i quaderns d'estad\xc3\xadstica valorada de solars."